L 8/188
EL
Επίσημη Εφημερίδα της Ευρωπαϊκής Ένωσης
13.1.2022
Εκτιμώντας τα ακόλουθα: Η υψηλής παθογονικότητας γρίπη των πτηνών είναι λοιμώδης ιογενής νόσος των πτηνών η οποία μπορεί να έχει σοβαρές επιπτώσεις στην κερδοφορία της πτηνοτροφίας και να διαταράξει το εμπόριο εντός του Ευρωπαϊκού Οικονομικού Χώρου (στο εξής: ΕΟΧ).
Οι ιοί της υψηλής παθογονικότητας γρίπης των πτηνών μπορούν να μολύνουν τα αποδημητικά πτηνά, τα οποία μπορούν στη συνέχεια να διασπείρουν τους ιούς αυτούς σε μεγάλες αποστάσεις κατά τη διάρκεια της φθινοπωρινής και της εαρινής μετανάστευσής τους.
Ως εκ τούτου, η παρουσία τέτοιων ιών σε άγρια πτηνά αποτελεί διαρκή απειλή για άμεση και έμμεση εισαγωγή των ιών αυτών σε εκμεταλλεύσεις στις οποίες εκτρέφονται πουλερικά ή πτηνά σε αιχμαλωσία.
Αν εκδηλωθεί εστία υψηλής παθογονικότητας γρίπης των πτηνών, υπάρχει κίνδυνος εξάπλωσης του νοσογόνου παράγοντα σε άλλες εκμεταλλεύσεις στις οποίες εκτρέφονται πουλερικά ή πτηνά σε αιχμαλωσία.
Ο κανονισμός (ΕΕ) 2016/429, ο κατ’ εξουσιοδότηση κανονισμός (ΕΕ) 2020/687 και ο εκτελεστικός κανονισμός (ΕΕ) 2018/1882 έχουν ενσωματωθεί στα παραρτήματα της συμφωνίας για τον ΕΟΧ και εφαρμόζονται από τις 21 Απριλίου 2021.
Ο κανονισμός (ΕΕ) 2016/429 θεσπίζει νέο νομοθετικό πλαίσιο για την πρόληψη και τον έλεγχο νόσων που μεταδίδονται στα ζώα ή στον άνθρωπο.
Η υψηλής παθογονικότητας γρίπη των πτηνών αναφέρεται στο άρθρο 9 παράγραφος 1 στοιχείο α) σημείο i) του κανονισμού (ΕΕ) 2016/429 ως καταγεγραμμένη νόσος που υπόκειται στους κανόνες πρόληψης και ελέγχου νόσων που ορίζονται στον εν λόγω κανονισμό.
Στο παράρτημα του εκτελεστικού κανονισμού (ΕΕ) 2018/1882, η υψηλής παθογονικότητας γρίπη των πτηνών καταγράφεται ως νόσος κατηγορίας Α, Δ και Ε, όπως ορίζεται στο άρθρο 1 του εν λόγω κανονισμού.
Το άρθρο 259 παράγραφος 1 του κανονισμού (ΕΕ) 2016/429 απαιτεί από την Εποπτεύουσα Αρχή της ΕΖΕΣ (στο εξής: Αρχή) να επανεξετάζει τα μέτρα έκτακτης ανάγκης που λαμβάνουν οι αρμόδιες αρχές της Νορβηγίας σύμφωνα με το άρθρο 257 παράγραφος 1 στοιχείο α) ή το άρθρο 258 του ίδιου κανονισμού σε περίπτωση εκδήλωσης εστίας καταγεγραμμένης νόσου που αναφέρεται στο άρθρο 9 παράγραφος 1 στοιχείο α), συμπεριλαμβανομένης της υψηλής παθογονικότητας γρίπης των πτηνών (στο εξής: νορβηγικά μέτρα).
Το άρθρο 259 παράγραφος 1 στοιχείο γ) απαιτεί από την Αρχή, όταν το κρίνει απαραίτητο για την αποφυγή αδικαιολόγητων διακοπών στις μετακινήσεις ζώων και προϊόντων, να εγκρίνει τα μέτρα έκτακτης ανάγκης που αναφέρονται στο άρθρο 257 παράγραφος 1 για την έγκριση των νορβηγικών μέτρων.
Ο κατ’ εξουσιοδότηση κανονισμός (ΕΕ) 2020/687 συμπληρώνει τους κανόνες για τον έλεγχο των νόσων των κατηγοριών Α, Β και Γ που προβλέπονται στον κανονισμό (ΕΕ) 2016/429, συμπεριλαμβανομένων των μέτρων ελέγχου νόσων για την υψηλής παθογονικότητας γρίπη των πτηνών.
Το άρθρο 21 του εν λόγω κανονισμού προβλέπει την οριοθέτηση ζωνών προστασίας και επιτήρησης σε περίπτωση εκδήλωσης εστίας νόσου κατηγορίας Α, συμπεριλαμβανομένης της υψηλής παθογονικότητας γρίπης των πτηνών.
Η εν λόγω περιφερειοποίηση εφαρμόζεται ιδίως για την προστασία της υγείας των πτηνών στη λοιπή επικράτεια της Νορβηγίας με την πρόληψη της εισαγωγής του παθογόνου παράγοντα και τη διασφάλιση της έγκαιρης ανίχνευσης της νόσου.
Η Νορβηγία κοινοποίησε εστία υψηλής παθογονικότητας γρίπης των πτηνών σε σμήνος ωοπαραγωγών ορνίθων στο έδαφός της στις 12 Νοεμβρίου 2021 (στο εξής: πρώτη εστία) (4).
Οι αρμόδιες αρχές της Νορβηγίας έχουν λάβει τα αναγκαία μέτρα ελέγχου νόσων που απαιτούνται σύμφωνα με τον κατ’ εξουσιοδότηση κανονισμό (ΕΕ) 2020/687, συμπεριλαμβανομένης της οριοθέτησης ζωνών προστασίας και επιτήρησης γύρω από την εν λόγω εστία.
Στις 18 Νοεμβρίου 2021 η Νορβηγία κοινοποίησε δεύτερη εστία (5) υψηλής παθογονικότητας γρίπης των πτηνών σε εκμετάλλευση ωοπαραγωγών ορνίθων που βρίσκεται εντός των ζωνών που έχουν ήδη οριοθετηθεί γύρω από την πρώτη εστία.
Οι αρμόδιες αρχές της Νορβηγίας έχουν λάβει τα αναγκαία μέτρα ελέγχου νόσων που απαιτούνται σύμφωνα με τον κατ’ εξουσιοδότηση κανονισμό (ΕΕ) 2020/687, συμπεριλαμβανομένης της προσαρμογής των ζωνών προστασίας και επιτήρησης που οριοθετήθηκαν γύρω από την πρώτη εστία, ώστε να συμπεριληφθεί η ζώνη προστασίας ακτίνας τουλάχιστον τριών χιλιομέτρων και η ζώνη επιτήρησης ακτίνας τουλάχιστον 10 χιλιομέτρων γύρω από την εκμετάλλευση στην οποία εκδηλώθηκε η δεύτερη εστία.
Για να προληφθεί κάθε περιττή διαταραχή του εμπορίου εντός του ΕΟΧ, είναι αναγκαίο να περιγραφούν ταχέως οι ζώνες προστασίας και επιτήρησης που οριοθετήθηκαν από τη Νορβηγία σχετικά με την εκδήλωση εστιών υψηλής παθογονικότητας γρίπης των πτηνών.
Κατά συνέπεια, οι ζώνες προστασίας και επιτήρησης σχετικά με την υψηλής παθογονικότητας γρίπη των πτηνών στη Νορβηγία, στις οποίες εφαρμόζονται τα μέτρα ελέγχου νόσων που προβλέπονται στον κατ’ εξουσιοδότηση κανονισμό (ΕΕ) 2020/687, παρατίθενται στο παράρτημα της παρούσας απόφασης για την έγκριση των νορβηγικών μέτρων σύμφωνα με το άρθρο 259 παράγραφος 1 στοιχείο γ) του κανονισμού (ΕΕ) 2016/429 και της διάρκειας της εν λόγω περιφερειοποίησης που καθορίζεται στο εν λόγω παράρτημα.
(4) Έγγραφο αριθ.
1248890.
(5) Έγγραφο αριθ.
1249847.